Ane Halsboe-Jørgensen (S), 2023-06-01:
Mange tak, formand.
Og også tak til Dansk Folkeparti for at indkalde til en forespørgselsdebat om det her vigtige emne.
Hele spørgsmålet om, hvordan vi skaber det bedst mulige arbejdsmarked for seniorer, er vigtigt, og det er vi også i regeringen rigtig optaget af.
Generelt står vi på ryggen af 30 år, hvor de her tal er gået i den rigtige retning.
Beskæftigelsen blandt danske seniorer har været stigende, og det er rigtig godt.
Men der er bare stadig væk udfordringer, selv om udgangspunktet er godt og vi igennem 30 år har set, at flere og flere af de seniorer, der kan og vil, faktisk også får mulighed for at fortsætte på arbejdsmarkedet.
Udfordringen består bl.a. i det, forespørgerne rejser, med, at vi kan se, at vi stadig ligger under vores nordiske naboer.
Vi kan se fra undersøgelser, når vi dykker ned i tallene, og når jeg som beskæftigelsesminister dykker ned i ledighedstallene, at seniorer risikerer, hvis de først mister deres arbejde, at de så har sværere ved at få fodfæste på arbejdsmarkedet igen.
Og derfor er vi også nødt til at have den her diskussion, og derfor er vi også nødt til at tage det her seriøst.
Det er vigtigt for mig at slå fast, at uanset hvem man er, og uanset hvad ens alder i øvrigt er, skal man have mulighed for at være en del af det danske arbejdsmarked.
Det er blevet sagt flere gange, at vores erfarne medarbejdere og seniorer har vigtige erfaringer og kompetencer med fra et levet liv og fra en lang erfaring på arbejdsmarkedet.
Og de fleste af os kender det jo heldigvis godt fra de arbejdspladser, vi har været på, at der er den der kollega, som har været der i ekstra mange år, og som man altid lige kan spørge, hvordan det nu lige er, hvordan det fungerer, og hvordan man plejer at gøre, og som kan hjælpe med den udfordring, man står med.
Det er heldigvis også noget, som der er rigtig mange arbejdsgivere der er opmærksomme på er til gavn i hverdagen, og det er også noget, der bidrager til, at vi tilsammen har et mangfoldigt og stærkt arbejdsmarked.
Da vi i de tre regeringspartier trådte ind i det nuværende arbejdsfællesskab, som vi sammen udgør, var det ud fra et fælles ønske om at gribe de mere komplekse udfordringer, der præger vores samfund.
En af dem er, at vi helt grundlæggende mangler kompetente hænder på vores arbejdsmarked.
Både private og offentlige arbejdspladser har svært ved at rekruttere.
Og det bunder bl.a. i, at vi heldigvis bliver flere børn og flere ældre, og at vi lever længere, men det betyder også, at os, der ligesom har en alder, hvor vi går på arbejde, udgør en mindre del.
Gør vi ikke noget ved det, vil det bare stille og roligt begrænse vores muligheder for at udvikle os som samfund, og jeg er ikke i tvivl om, at en central del af løsningen på det er lige præcis at få åbnet vores arbejdsmarked markant mere for seniorer.
Vi har brug for lige præcis det her greb, jo ikke mindst fordi vi generelt er i en tid med mangel på arbejdskraft.
Vi har i fællesskab øget de økonomiske incitamenter, og det er kun godt.
Vi har skabt en seniorpræmie som en økonomisk gevinst til dem, der arbejder første og andet år efter folkepensionsalderen.
Vi har givet mulighed for at arbejde og udskyde udbetalingen af folkepensionen ved opsat pension.
Vi har afskaffet den såkaldte ægtefællemodregning, så man som folke-, senior- og førtidspensionist ikke bliver straffet, hvis ens ægtefælle eller samlever arbejder.
Og så sent som i dag sad vi nede på vores pladser og trykkede på den grønne knap og vedtog at afskaffe modregningen for det, man selv tjener ved siden af folkepensionens grundbeløb og pensionstillæg.
Det er bare noget af det, vi i fællesskab har gjort for lige præcis at komme tættere på målet her, altså at der er flere seniorer, der får lyst til at fortsætte med at arbejde.